ግንቦት 20 የተለያዩ ድሎችን ማጣጣም የተቻለበት ቀን ነው – ም/ጠ/ሚ/ ደመቀ
 ግንቦት 20 የልማትና መልካም አስተዳደር ድሎችን ማጣጣም የተቻለበት ታሪካዊ ቀን እንደሆነ የኢፌዲሪ ምክትል ጠቅላይ ሚኒስትር አቶ ደመቀ መኮንን ገለጹ።የግንቦት 20፣ 23ኛ ዓመት የድል በዓልን ምክንያት በማድረግ ከ50 በላይ የፌደራል ተቋማትና የአዲስ አበባ ከተማ አስተዳድር መስሪያ ቤቶች የተሳተፉበትና የግንቦት 20 ፍሬዎችን የሚያሳይ አውደ ርዕይ ትናንት በኤግዚቪሽን ማዕከል ተከፍቷል፡፡አውደ ርዕዩን የከፈቱት ምክትል ጠቅላይ ሚኒስትር አቶ ደመቀ መኮንን እንዳሉት የግንቦት 20 ድል የሀገራችን ህዝቦች የልማትና መልካም አስተዳደር ድሎችን ማጣጣም የተቻለበት ታሪካዊ ቀን ነው።ቀኑ ሀገራችን እያስመዘገበችው ያለው ሁለንተናዊ ዕድገት የግንቦት 20 የህዳሴ ጉዞ በትክክለኛ መሰረት ላይ መጣሉን የሚያረጋግጥ እንደሆነም ተናግረዋል፡፡በእስከአሁኑ የሀገራችን የህዳሴ ጉዞ በርካታ የሚያኮሩ ተግባራት መከናወናቸውን የጠቀሱት ምክትል ጠቅላይ ሚኒስትሩ አሁንም ግን ያላለቁ ስራዎች አሉ ብለዋል።እነዚህን ያላለቁ ስራዎች ከዳር የማድረስ ሃላፊነት እንዳለበትም አቶ ደመቀ ጥሪ አቅርበዋል።በአውደ ርዕዩላይ በፌደራል መንግስት ልዩ ትኩረት የተሰጣቸው ግዙፍ የትራንስፎርሜሽን ፕሮጀክቶችና ተቋማት ያሳዩትን እምርታ የሚዳስሱ የፎቶ ኤግዚቪሽኖች መቅረባቸውን ዋልታ ኢንፎርሜሽን ማዕከል ዘግቧል፡፡